Peste 80 de copii români sunt pur şi simplu blocaţi pe aeroporturile din Milano, Doha și Tokyo, iar părinții acuză că au fost păcăliţi de o asociaţie care a organizat tabere în Statele Unite ale Americii și Japonia, fără să mai cumpere şi bilete de avion.

Actualizare 16:00. Unul dintre părinții ai căror copii au rămas blocați în aceste trei aeroporturi ne-a transmis mesajul primit de elevi chiar când decola avionul de la Milano către Viena. Acest grup a rămas fără cazare, prin urmare au stat toată noaptea în aeroportul din capitala austriacă, iar părinții le-au cumpărat bilete către București.

Redăm întocmai mesajul primit de către elevi pe WhatsApp:

„BUNA SEARA! TOCMAI AM FOST ANUNTATA CA NU EXISTA CAZARE IN VIENA SI MAI GRAV CA NU SUNT LUATE BILETELE VIENA ROMANIA.

NU POT SA FAC NIMIC ACUM DEOARECE SI EU AM AVUT ACELEASI INFORMATII CA SI VOI.

VA ROG SA VA ANUNTI PĂRINȚII SI SUNT SINGURA CU CARE POT COMUNICA DEOARECE DL GHINOIU CARE RASPUNDE DE ORGANIZARE NU IMI DA SOLUTII .

TREBUIE CA PARINTII SA VA UN BILET DE AVION DE LA VIENA.

SUNT MAI MULT DECAT CONSTIENTĂ DE SITUATIE, INSA EU AM PRIMIT ACEST MESAJ MULT PREA TARZIU SA POT GASI O SOLUȚIE.

MA GASITI LA TELEFON DUPA ATERIZARE.”

Pagina de Facebook a Asociaţiei Young Partners For Civil Society Development a fost luată cu asalt de părinţi disperaţi, aşa că administratorul a închis-o, după ce a postat un mesaj că toate proiectele asociaţiei sunt momentan suspendate.

Din mesajele postate pe Facebook de părinți sau chiar de unii elevi care au participat la tabere în SUA și Japonia reiese că problemele au apărut în momentul în care copiii se îmbarcau sau cel puțin încercau să ajungă la bordul avioanelor care urmau să îi aducă acasă.

Grupul care se întoarcea din SUA și avea o escală la Milano a întâmpinat o problemă la avion. Unii au petrecut noaptea pe aeroportul din Italia, în timp ce o parte au ajuns la București după ce au mai făcut o escală la Viena.

Probleme au avut și cei din Japonia. O parte dintre ei au rămas pur și simplu blocați pe aeroportul din Doha. Sunt și copii care ar trebui să decoleze mâine din Tokyo, iar acum își fac griji, deoarece ar putea întâmpina probleme cu bilete promise de această asociație.

Digi24 a încercat să contacteze asociația Young Partners For Civil Society Development, însă fără succes până la această oră.